**ปริญญ์ พานิชภักดิ์** นักการเมืองและนักเศรษฐศาสตร์ชาวไทย อดีตรองหัวหน้าพรรคประชาธิปัตย์ อดีตหัวหน้าทีมเศรษฐกิจทันสมัย พรรคประชาธิปัตย์ อดีตคณะทำงานของรองนายกรัฐมนตรี จุรินทร์ ลักษณวิศิษฏ์ และอดีตประธานคณะกรรมการขับเคลื่อนธุรกิจการเกษตร กระทรวงเกษตรและสหกรณ์

ประวัติ
-------

ปริญญ์ พานิชภักดิ์ เกิดเมื่อวันที่ 20 กันยายน พ.ศ. 2520 ที่กรุงเทพมหานคร เป็นบุตรชายของศุภชัย พานิชภักดิ์ อดีตผู้อำนวยการองค์การการค้าโลก, อดีตเลขาธิการอังค์ถัด และนางศสัย พานิชภักดิ์ มีน้องสาว 1 คน คือ นางสาวนฤน พานิชภักดิ์

ปริญญ์เข้าศึกษาระดับชั้นประถมศึกษาถึงชั้นมัธยมศึกษาปีที่ 2 ที่โรงเรียนเซนต์คาเบรียล ก่อนจะย้ายไปศึกษาระดับไฮสคูลต่อที่โรงเรียนมิลล์บรูกเฮาส์ และโรงเรียนชาร์เตอร์เฮาส์ ประเทศอังกฤษ ต่อมาสำเร็จการศึกษาปริญญาตรีวิทยาศาสตรบัณฑิต (เศรษฐศาสตร์และความสัมพันธ์ระหว่างประเทศ) จากวิทยาลัยเศรษฐศาสตร์และรัฐศาสตร์แห่งลอนดอน เมื่อปี พ.ศ. 2542

หลังจากนั้น ปริญญ์ได้เข้าอบรมหลักสูตรผู้บริหารระดับสูงอีกหลายครั้ง อาทิ หลักสูตรประกาศนียบัตรผู้บริหารระดับสูงจากมหาวิทยาลัยแห่งชาติสิงคโปร์, หลักสูตรผู้บริหารระดับสูง สถาบันวิทยาการธุรกิจและอุตสาหกรรม (วธอ.) รุ่นที่ 2, หลักสูตรผู้บริหารระดับสูง สถาบันวิทยาการตลาดทุน (วตท.) รุ่นที่ 15

การทำงาน
--------

ปริญญ์ พานิชภักดิ์ เริ่มต้นชีวิตการทำงาน ด้วยการเป็นนักเศรษฐศาสตร์และการเงิน ตั้งแต่พ.ศ. 2542 ในตำแหน่งวาณิชธนากร ที่ ธนาคารเอบีเอ็นแอมโร สหราชอาณาจักร, รองประธานที่ประชุมธุรกิจอาเซียน-สหราชอาณาจักร (AUBF), ผู้ร่วมก่อตั้งเทศกาลภาพยนตร์ไทย-สหราชอาณาจักร, รองประธานสายการตลาดและวิเคราะห์ บริษัทหลักทรัพย์ ด็อยท์เชอบังค์-ทิสโก้, หัวหน้าสายการตลาด บริษัทหลักทรัพย์ เครดิต ลียองเนส์, ผู้อำนวยการอาวุโสสายงานการลงทุนภูมิภาคเอเชีย บริษัท เครดิต ลียองเนส์ ฮ่องกง, กรรมการผู้จัดการใหญ่ บริษัทหลักทรัพย์ ซีแอลเอสเอ

ปริญญ์ยังเคยดำรงตำแหน่งในหน่วยงานของประเทศไทย ได้แก่ ที่ปรึกษาสถาบันคุณวุฒิวิชาชีพ, กรรมการสมาคมบริษัทหลักทรัพย์ไทย, กรรมการบริหารสำนักงานพัฒนาธุรกรรมทางอิเล็กทรอนิกส์, กรรมการผู้ทรงคุณวุฒิ สำนักงานนวัตกรรมแห่งชาติ, กรรมการตลาดหลักทรัพย์แห่งประเทศไทย, ที่ปรึกษาสภาอุตสาหกรรมแห่งประเทศไทย, กรรมาธิการคณะกรรมาธิการวิสามัญการศึกษาผลกระทบ CPTPP รัฐสภา และกรรมาธิการวิสามัญพิจารณาร่างพระราชบัญญัติแก้ไขเพิ่มเติมประมวลกฎหมายแพ่งและพาณิชย์ ตามลำดับ 

ในปี พ.ศ. 2562 ปริญญ์ได้ก้าวเข้าสู่การทำงานด้านการเมือง ด้วยตำแหน่งรองหัวหน้าพรรคและหัวหน้าทีมเศรษฐกิจทันสมัย พรรคประชาธิปัตย์ ที่ปรึกษารองนายกรัฐมนตรี (จุรินทร์ ลักษณวิศิษฏ์) รวมถึงเป็นที่ปรึกษาประธานคณะกรรมาธิการการพาณิชย์และทรัพย์สินทางปัญญา รัฐสภา และเลขาธิการคณะอนุกรรมการทรัพย์สินทางปัญญา รัฐสภาด้วย

นอกจากนั้นใน พ.ศ. 2563 ปริญญ์ก็ได้ช่วยขับเคลื่อนภาคการเกษตรด้วยการเข้ารับตำแหน่งประธานคณะอนุกรรมการขับเคลื่อนธุรกิจการเกษตร กระทรวงเกษตรและสหกรณ์ โดยมีผลงานเป็นที่รู้จัก อาทิ ผลักดันนโยบายบาซูก้า 2 ล้านล้านบาท โครงการเรียนจบพบงาน โครงการแก้ปัญหาสินค้ามังคุดล้นตลาด เป็นต้น

ต่อมาในเดือนมีนาคม พ.ศ. 2565 ปริญญ์ได้รับมอบหมายให้เป็นผู้อำนวยการศูนย์เลือกตั้งผู้ว่าราชการกรุงเทพมหานครของพรรคประชาธิปัตย์ เพื่อช่วยสุชัชวีร์ สุวรรณสวัสดิ์ในการเลือกตั้ง พ.ศ. 2565

นอกจากนี้ ปริญญ์ยังเป็นผู้ร่วมก่อตั้งร้านอาหารโฟร์ซีซันในประเทศไทย กรรมการผู้ทรงคุณวุฒิ สถาบันพัฒนาผู้ประกอบการยุคใหม่ กระทรวงพาณิชย์, กรรมการ บริษัทสินวัฒนา คราวด์ฟันดิง และกรรมการมูลนิธิประเทศไทยใสสะอาด

อ้างอิง
-------

1. ↑  เปิดรายชื่อกรรมการบริหารพรรคประชาธิปัตย์ จำนวน 39 คน
2. ↑  หัวหน้าทีมเศรษฐกิจทันสมัย[*ลิงก์เสีย*]
3. ↑  "เฉลิมชัย" เดินหน้า "5 ยุทธศาสตร์เกษตร" มอบ "ปริญญ์" ขับเคลื่อน "เกษตรสร้างสรรค์" เพิ่มมูลค่าสร้างแบรนด์สินค้าเกษตร จับมือพาณิชย์และสำนักงานเศรษฐกิจสร้างสรรค์เปิดตัวงานคาแรคเตอร์อาร์ต 27-28 มีนาคมนี้
4. ↑  "เผยโปรไฟล์ "ปริญญ์ พานิชภักดิ์" ลูกชาย "ดร.ซุป-ศุภชัย"". *mgronline.com*.
5. ↑  "ปริญญ์ พานิชภักดิ์ – ICORA". คลังข้อมูลเก่าเก็บจากแหล่งเดิมเมื่อ 2021-01-30. สืบค้นเมื่อ 2021-01-25.
6. ↑  "คณะกรรมการตลาดหลักทรัพย์ฯ - นายปริญญ์ พานิชภักดิ์". *www.set.or.th*.
7. ↑  matichon (2020-04-02). "ปชป.แนะรัฐต้องเทหมดหน้าตัก ใช้ยาแรงบาซูก้า 2 ล้านล้าน อัดฉีดทั้งระบบ ชี้วิกฤตรุนแรง". *มติชนออนไลน์*.
8. ↑  "ปชป.เปิดตัวแอพฯ"เรียนจบ พบงาน" 15ม.ค.63 เพิ่มโอกาสนศ.หางานทำ". *posttoday.com* (ภาษาอังกฤษ).
9. ↑  "'ปริญญ์' เชื่อมพาณิชย์-เกษตรฯ จับมือเอกชนจัดงานระบายมังคุดช่วยชาวสวนที่ได้รับผลกระทบจากโควิด-19". *THE STANDARD*. 2020-05-22.
10. ↑  "ปชป. ตั้ง ปริญญ์ พานิชภักดิ์ นั่งผอ.ศูนย์เลือกตั้ง สู้ศึกผู้ว่าฯ". *ryt9.com*.
11. ↑  "ปริญญ์ พานิชภักดิ์ ตำนานเป็ดโฟซีซั่นเมืองไทย". *posttoday.com* (ภาษาอังกฤษ).
12. ↑  "นายปริญญ์ พานิชภักดิ์ | มูลนิธิประเทศไทยใสสะอาด". *www.fact.or.th*. คลังข้อมูลเก่าเก็บจากแหล่งเดิมเมื่อ 2021-01-30. สืบค้นเมื่อ 2021-01-25.